Document ID: 32005R0208

ΚΑΝΟΝΙΣΜΌΣ (ΕΚ) αριθ. 208/2005 ΤΗΣ ΕΠΙΤΡΟΠΉΣ
της 4ης Φεβρουαρίου 2005
που τροποποιεί τον κανονισμό (ΕΚ) αριθ. 466/2001 σε ό,τι αφορά τους πολυκυκλικούς αρωματικούς υδρογονάνθρακες
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΉΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,
Ύστερα από διαβούλευση με την επιστημονική επιτροπή τροφίμων,
Εκτιμώντας τα ακόλουθα:
(1)
Ο κανονισμός (ΕΚ) αριθ. 466/2001 της Επιτροπής (2) καθορίζει τις μέγιστες τιμές ανοχής για ορισμένες προσμείξεις στα τρόφιμα, συμπεριλαμβανομένων τροφίμων που προορίζονται για βρέφη και μικρά παιδιά, όπως περιγράφονται με τις οδηγίες της Επιτροπής 91/321/ΕΟΚ, της 14ης Μαΐου 1991, για παρασκευάσματα για βρέφη και τα παρασκευάσματα δεύτερης βρεφικής ηλικίας (3), και 96/5/ΕΚ, της 16ης Φεβρουαρίου 1996, για τις μεταποιημένες τροφές με βάση τα δημητριακά και τις παιδικές τροφές για βρέφη και μικρά παιδιά (4).
(2)
Μερικά κράτη μέλη έχουν εγκρίνει μέγιστα επίπεδα για πολυκυκλικούς αρωματικούς υδρογονάνθρακες (ΠΑΥ) σε ορισμένα τρόφιμα. Ενώπιον των διαφορών μεταξύ των κρατών μελών και τον επακόλουθο κίνδυνο στρέβλωσης του ανταγωνισμού, είναι απαραίτητη η λήψη κοινοτικών μέτρων, ώστε να εξασφαλισθεί η ενότητα της αγοράς, ενώ θα ισχύει η αρχή της αναλογικότητας.
(3)
Η επιστημονική επιτροπή τροφίμων κατέληξε στη γνώμη της 4ης Δεκεμβρίου 2002 ότι ορισμένοι ΠΑΥ αποτελούν γονοτοξικούς καρκινικούς παράγοντες. Σε εργαστηριακές μελέτες διαπιστώθηκε ότι τα επίπεδα που προκαλούν πειραματικούς όγκους ήταν αρκετές φορές υψηλότερα εκείνων που μπορούν να βρεθούν σε τρόφιμα και να καταναλωθούν. Εντούτοις, ενόψει των κάτω του ορίου επιδράσεων των γονοτοξικών ουσιών τα επίπεδα των ΠΑΥ στα τρόφιμα θα πρέπει να μειωθούν σε όσο το δυνατόν είναι λογικά εφικτό.
(4)
Σύμφωνα με την επιστημονική επιτροπή τροφίμων το βενζο(a)πυρένιο μπορεί να χρησιμοποιείται ως δείκτης για την ύπαρξη και επίδραση των καρκινογόνων ΠΑΥ στα τρόφιμα, συμπεριλαμβανόμενων επίσης του βενζο(a)ανθρακενίου, βενζο(b)φλουορανθενίου, βενζο(k)φλουoρανθενίου, βενζο(j)φλουορανθενίου, βενζο(g,h,i)περυλενίου, χρυσενίου, κυκλοπέντα(c,d)πυρενίου, διβενζο(a,h)ανθρακενίου, διβενζο(a,e)πυρενίου διβενζο(a,h)πυρενίου, διβενζο(a,i)πυρενίου, διβενζο(a,l)πυρενίου, ινδενο(1,2,3-cd)πυρενίου και 5-μεθυλχρυσενίου. Περαιτέρω αναλύσεις των σχετικών αναλογιών αυτών των ΠΑΥ σε τρόφιμα θα ήταν απαραίτητες για την συλλογή στοιχείων για μελλοντική αναθεώρηση της καταλληλότητας της διατήρησης του βενζο(a)πυρενίου ως δείκτη.
(5)
Οι ΠΑΥ δύνανται να μολύνουν τρόφιμα κατά τη διάρκεια των διαδικασιών θέρμανσης και ξήρανσης που επιτρέπουν στα προϊόντα καύσης να έρχονται σε άμεση επαφή. Οι μέθοδοι της ξήρανσης απευθείας σε πυρά και θέρμανσης που χρησιμοποιούνται κατά την παραγωγή βρωσίμων ελαίων, παραδείγματος χάρη το πυρηνέλαιο μπορούν να οδηγήσουν σε υψηλά επίπεδα ΠΑΥ. Ο ενεργός άνθρακας μπορεί να χρησιμοποιηθεί για την αφαίρεση του βενζο(a)πυρενίου κατά τη διύλιση των ελαίων. Κατά πόσον οι μέθοδοι αφαιρούν αποτελεσματικά όλους τους υπόψη ΠΑΥ είναι ασαφές. Πρέπει να χρησιμοποιούνται μέθοδοι παραγωγής και επεξεργασίας που προλαμβάνουν την αρχική μόλυνση των ελαίων με ΠΑΥ.
(6)
Για την προστασία της δημόσιας υγείας, είναι απαραίτητο να θεσπιστούν μέγιστα επίπεδα για το βενζο(a)πυρένιο σε ορισμένα τρόφιμα που περιέχουν λίπη και έλαια και σε τρόφιμα όπου οι μέθοδοι καπνίσματος ή ξήρανσης θα μπορούσαν να προκαλέσουν υψηλά επίπεδα μόλυνσης. Χωριστά χαμηλότερα μέγιστα επίπεδα είναι απαραίτητα για τρόφιμα που προορίζονται για βρέφη, τα οποία επιτυγχάνονται μέσω της αυστηρά ελεγχόμενης παρασκευής και συσκευασίας για παρασκευάσματα για βρέφη και παρασκευάσματα δεύτερης βρεφικής ηλικίας, βρεφικές τροφές και μεταποιημένες τροφές με βάση τα δημητριακά για βρέφη και μικρά παιδιά. Η θέσπιση μεγίστων επιπέδων είναι επίσης απαραίτητη για τρόφιμα όπου η περιβαλλοντική ρύπανση μπορεί να προκαλέσει υψηλά επίπεδα μόλυνσης, ιδίως σε ψάρια και αλιευτικά προϊόντα, παραδείγματος χάρη προερχόμενα από πετρελαιοκηλίδες οφειλόμενες στη ναυτιλία.
(7)
Σε ορισμένα τρόφιμα όπως οι ξηροί καρποί και τα συμπληρώματα διατροφής, έχει βρεθεί βενζο(a)πυρένιο, αλλά τα διαθέσιμα στοιχεία δεν επαρκούν για την συναγωγή συμπερασμάτων ως προς το ποια επίπεδα είναι λογικώς εφικτά. Χρειάζεται περαιτέρω διερεύνηση για τη διευκρίνιση των επιπέδων που είναι λογικά επιτεύξιμα στα τρόφιμα αυτά. Στο μεταξύ, θα πρέπει να εφαρμόζονται για το βενζο(a)πυρένιο στα αντίστοιχα συστατικά στοιχεία μέγιστα επίπεδα όπως εκείνα που ισχύουν για τα έλαια και τα λίπη που χρησιμοποιούνται στα συμπληρώματα διατροφής.
(8)
Ο κανονισμός (ΕΚ) αριθ. 466/2001 θα πρέπει να τροποποιηθεί ανάλογα.
(9)
Τα μέτρα που προβλέπει ο παρών κανονισμός είναι σύμφωνα με τη γνώμη της μόνιμης επιτροπής της αλυσίδας τροφίμων και ζωικής υγείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I του κανονισμού (ΕΚ) αριθ. 466/2001 τροποποιείται όπως ορίζεται στο παράρτημα του παρόντος κανονισμού.
Άρθρο 2
Ο παρών κανονισμός θα τεθεί σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Θα εφαρμοσθεί από την 1η Απριλίου 2005.
Ο παρών κανονισμός δεν θα εφαρμοστεί σε προϊόντα που διατέθηκαν στην αγορά πριν από την 1η Απριλίου 2005 σύμφωνα με τις εφαρμοστέες διατάξεις. Το βάρος της απόδειξης κατά πόσον τα προϊόντα είχαν εισαχθεί στην αγορά θα φέρει ο επιχειρηματίας που διακινεί το προϊόν.
Ο παρών κανονισμός θα είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.
Βρυξέλλες, 4 Φεβρουαρίου 2005.

Labels: 0
3
17
20